Document ID: 31993R2828

KOMISSION ASETUS (ETY) N:o 2828/93,
annettu 15 päivänä lokakuuta 1993,
CN-koodeihin 1515 90 59 ja 1515 90 99 kuuluvien tuotteiden käytön ja/tai käyttötarkoituksen tarkastusta koskevista yhteisistä yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY(1), sellaisena kuin se on viimeksi muutettuna asetuksella (ETY) N:o 2046/92(2), ja erityisesti sen 16 artiklan 6 kohdan,
sekä katsoo, että
asetuksen N:o 136/66/ETY liitteessä määrätään kussakin jäsenvaltiossa kaupan pidettyjen sekä jäsenvaltioiden välisen ja kolmansien maiden kanssa käytävän kaupankäynnin kohteena olevien oliiviöljyjen ja uutettujen oliiviöljyjen nimityksistä ja määritelmistä,
komission asetuksessa (ETY) N:o 2568/91(3), sellaisena kuin se on viimeksi muutettuna asetuksella (ETY) N:o 620/93(4), vahvistetaan oliiviöljyjen ja uutettujen oliiviöljyjen ominaisuudet sekä niiden määritysmenetelmät,
neuvoston asetuksessa (ETY) N:o 2658/87(5), jonka liitteet I ja II on muutettu komission asetuksella (ETY) N:o 2505/92(6), säädetään, että CN-koodeihin 1515 90 59 ja 1515 90 99 luokiteltuihin öljyihin sovelletaan tuontitullien määrää, joka on 15 prosenttia tullausarvosta,
edellä tarkoitettuun tullinimikkeeseen kuuluvien öljyjen fysikaalis-kemialliset ominaisuudet estävät näiden öljyjen pitämisen kaupan tuotteina, joita saadaan pitää kaupan oliiviöljyinä; näitä ominaisuuksia voidaan kuitenkin muuttaa yksinkertaisilla toimenpiteillä sekoittamalla ne toisten öljyjen kanssa; tämän vuoksi oliiviöljyn tuontimaksujen järjestelmän oikean soveltamisen varmistamiseksi on toteutettava toimenpiteitä sen varmistamiseksi, että CN-koodeihin 1515 90 59 ja 1515 90 99 luokiteltuja öljyjä ei voida siirtää tarkoituksista, joihin ne on käytettävä,
tavaroiden käytön ja/tai käyttötarkoituksen tarkastusta koskevien yhteisön toimenpiteiden soveltamiseksi käytettävistä asiakirjoista annettu komission asetus (ETY) N:o 3566/92(7) tarjoaa tarvittavat tullikeinot tuotujen öljyjen liikkumisen valvomiseksi yhteisön sisällä ja sen välttämiseksi, että ne siirrettäisiin tarkoituksiin, joista ei ole säädetty kyseiseen alaan sovellettavalla maatalouslainsäädännöllä; sen soveltaminen CN-koodeihin 1515 90 59 ja 1515 90 99 kuuluvien öljyjen tuonnissa voi lieventää tämänhetkistä vaaratilannetta siihen asti, kunnes yhteisen tullitariffin soveltamista koskevat erityiset säännöt on muutettu, ja
tässä asetuksessa säädetyt toimenpiteet ovat rasvojen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
CN-koodeihin 1515 90 59 ja 1515 90 99 kuuluvien öljyjen luovuttamiseksi vapaaseen liikkeeseen on annettava T 5 -tarkastuskappale asetuksessa (ETY) N:o 3566/92 säädettyjen yksityiskohtaisten sääntöjen mukaisesti.
Tullitoimipaikka, jossa vapaaseen liikkeeseen luovutusta koskevat tullimuodollisuudet täytetään, antaa T 5 -tarkastuskappaleen sen jälkeen, kun on annettu vakuus, joka vastaa maksettujen tullien määrän ja tuonti-ilmoituksen hyväksymispäivänä CN-koodiin 1509 10 10 kuuluvaan oliiviöljyyn sovellettavan vähimmäismaksun määrän, johon on lisätty komission asetuksen (ETY) N:o 2677/85(8) 17 artiklassa tarkoitetun, samaan tuotteeseen samana päivänä sovellettavan vakuuden määrä, välistä erotusta.
2 artikla
Jäsenvaltioiden on toteutettava kaikki tarvittavat toimenpiteet sen takaamiseksi, että:
- öljyjen käyttö ja/tai käyttötarkoitus tarkastetaan,
- vapaaseen liikkeeseen luovutettuja rasvoja ei varastoida yhdessä muiden tuotteiden kanssa.
3 artikla
Vapaaseen liikkeeseen luovutettuja tuotteita pidetään käyttöä ja/tai käyttötarkoitusta koskevat vaatimukset täyttävinä kun, lukuun ottamatta tapausta, jossa on ylivoimainen este, kahdentoista kuukauden kuluessa:
- ne on sellaisenaan tai jalostuksen jälkeen pakattu sisällöltään enintään viiden litran pakkauksiin muina öljyinä kuin oliiviöljyinä tai
- ne on käytetty tai jalostettu muiksi tuotteiksi kuin oliiviöljyksi.
Interventioelin on vastuussa kyseisten tuotteiden käytön ja/tai käyttötarkoituksen tarkastamisesta, ellei jäsenvaltioiden toimivaltaiset viranomaiset nimeä muuta tarkastuselintä.
Edellä 1 artiklassa tarkoitettu vakuus vapautetaan, kun toimenpiteet, joita varten T 5 -tarkastuskappale on annettu, tarkastaneiden toimielinten asianmukaisesti varmentama T 5 -tarkastuskappale esitetään.
4 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämän asetuksen säännöksiä sovelletaan myös tuotteisiin, jotka tämän asetuksen voimaantulopäivänä on saatettu vapaaseen liikkeeseen mutta jotka ovat edelleen varastoituina tullivarastoissa.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 15 päivänä lokakuuta 1993.

Labels: 3
17